আর্জেন্তিনার ক্লাব রিভার প্লেট-কেই ফাইনালে ৩-০ হারিয়ে ক্লাব বিশ্বকাপের ট্রফি ঘরে তুলেছে বার্সা। যার মধ্যে একটি গোল করেছিলেন মেসি।
প্রত্যক্ষদর্শীদের মতে, বিমানবন্দরে মেসিকে কটূক্তি করছিলেন কয়েকজন রিভার প্লেট সমর্থক। প্রথমে কটূক্তির কোনও জবাব দেননি মেসি। কিন্তু পরে এক সমর্থককে ঘুষি মেরে বসেন। শুধু মেসিই নন, ওই সমর্থকরা আর এক আর্জেন্তেনীয় তারকা হাভিয়ার মাসচেরানো-কে লক্ষ্য করেও ক়টূক্তি করছিলেন। আর্জেন্তিনীয় হয়েও আর্জেন্তিনার ক্লাবের বিরুদ্ধে খেলতে নামায় তাদের গালাগাল করছিলেন ওই সমর্থকরা। পরে মেসিদের সতীর্থরা এবং নিরাপত্তাকর্মীরা পরিস্থিতি সামাল দেন।
 এদিকে, চলতি বছরে পাঁচটি ট্রফি জেতার রহস্য ফাঁস করলেন মেসি। তিনি জানিয়ে দিলেন, বার্সা ড্রেসিংরুমের স্বাস্থ্যকর পরিবেশই এই অভাবনীয় সাফল্য এনে দিয়েছে। সোমবার স্পেনের এক পত্রিকায় দেওয়া সাক্ষাৎকারে মেসি বলেছেন, ‘‘এই সাফল্যের পিছনে রয়েছে বার্সেলোনা ড্রেসিংরুমের দারুণ পরিবেশ। ফুটবলারদের মধ্যে সম্পর্ক এতই ভাল যে, তার প্রভাব পড়েছে মাঠেও।’’ 
বার্সার জার্সিতে এই নিয়ে তিনবার ফিফা ক্লাব বিশ্বকাপ জিতলেন মেসি। তবে নিজের কৃতিত্বকে বাড়তি গুরুত্ব দিতে চান না তিনি। লিও বলেছেন, ‘‘এটা দলের সাফল্য। এক বছরে পাঁচটি ট্রফি জয়ের বিশেষ একটা তৃপ্তি রয়েছে। ক্লাব বিশ্বকাপ জিতে বছরটা শেষ করতে পেরে আমিও আনন্দিত।’’